Þingræður haldnar á Alþingi Íslendinga



Herra forseti. Þáltill., sem hér er til umr., fer fram á, að Alþ. samþ., að fundum þingsins verði frestað frá deginum í dag, enda verði þingið kvatt saman aftur eigi síðar en 5. janúar n. k. Það er venja, að nokkurt hlé sé gert á fundum Alþ. kringum jólahátíðina, og er það mjög eðlilegt og þá ekki sízt vegna þeirra hv. þm., sem búa utan höfuðstaðarins. Ríkisstj. mundi þó nú vegna hinna mikilvægu málefna, sem enn bíða úrlausnar, hafa leyft sér að mælast til þess við hv. þm., að þeir féllu frá þessum eðlilegu óskum sínum, ef hún hefði talið, að áframhaldandi þingseta mætti verða til þess að greiða fyrir úrlausn málanna, en a. m. k. að svo stöddu telur ríkisstj. það ekki vera. Ef ný viðhorf skapast, mun hún að sjálfsögðu leyfa sér að kveðja saman þingið fyrir 5. janúar, ella ekki. Ríkisstj. mun hins vegar sjálf ásamt sérfræðingum sínum og ráðunautum reyna eftir fremsta megni að hagnýta þinghléið til þess að komast að niðurstöðu um, hvað auðið verði að gera til þess að leysa þann vanda, sem fram undan er í útgerðarmálunum. Ég viðurkenni fyllilega, að sá vandi er mikill og kannske ekki vert að gera sér of glæstar vonir um á þessu stigi, hvernig fram úr honum verði ráðið, en það mun sem sagt ekki standa á því, að ríkisstj. geri sitt ýtrasta.



Herra forseti. Ég álít óþarfa að fresta þinginu með þeim hætti, sem lagt er til með þessari þáltill. Ég álít, að það hefði verið nægilegt að fresta þinginu á þann hátt, sem gert hefur verið undanfarin ár, að fresta aðeins fundunum án þess að semja þar um sérstaka þáltill. Með þessari þáltill. fær ríkisstj. heimild til þess að gefa út brbl., og ég álít ekki heppilegt, að ríkisstj. gefi út brbl. um þá hluti, sem við allir vitum að eru hennar aðalviðfangsefni nú í þessu jólafríi, eins og hæstv. forsrh. var að lýsa. Og ég vil eindregið mega vonast til þess, þó að ég viti, að það tjái ekki í móti þessari till. að mæla, hún muni verða samþ., að hæstv. ríkisstj., ef hún kemst að ákveðinni niðurstöðu í þessu jólafríi um lausn á þeim aðkallandi vandamálum, kalli heldur þing saman fyrr en 5. janúar og gefi þinginu tækifæri til þess að fjalla um þá lausn en að láta það standa frammi fyrir orðnum hlut, þegar það kæmi saman aftur. Það hefur engan veginn reynzt vel að leysa málin þannig með brbl. Hins vegar býst ég þrátt fyrir allt ekki við, eftir því, hvernig samkomulagið virðist vera á stjórnarheimilinu, að til þess séu raunverulega sérstaklega mikil líkindi, að slíkt takist. En jafnvel þó að svo yrði, álít ég þetta alltaf leiðinlegt fyrirbæri, að gefa ríkisstj. heimild til að leysa svona mál með brbl. og það meðan þing raunverulega situr. Þetta vildi ég aðeins láta koma fram, um leið og við afgr. þetta mál, án þess að það sé ætlun mín að tefja framgang þess að nokkru leyti.



Herra forseti. Ég vil aðeins leiða athygli að því, að hér er ekki um neitt nýtt fyrirbæri að ræða. Þinginu í fyrra var frestað með sama hætti. - Ég skal ekki á þessu stigi málsins segja neitt um, hvort ríkisstj. telur nauðsynlegt eða heppilegt að hagnýta þá heimild til útgáfu brbl., sem í þessu felst. Hún hefur um það engan sérstakan ásetning, og það verður að fara eftir því, sem atvik standa til á hverjum tíma.



Herra forseti. Ég sé ekki ástæðu til þess að vera því andvígur, að fylgt sé fyrri reglum um að veita nokkurt frí um jólin, og get því fallizt á þá till., sem hér liggur fyrir. En ég vil leyfa mér að beina því til hæstv. ríkisstj., sem hefur skýrt Alþ. frá því, að nú vinni tvær nefndir að rannsókn á hag sjávarútvegsins og hverjar leiðir séu líklegastar til þess að koma útgerðinni af stað upp úr áramótunum. að ég vildi í fyrsta lagi mega vænta þess, að hæstv. ríkisstj. hefði til ákveðnar till. í málinu, þegar þing kemur saman hinn 5. janúar, ekki síðar, noti jólafríið til þessa. Í öðru lagi vil ég segja, að mér fyndist það tilhlýðilegt, að hæstv. ríkisstj. léti stjórnarandstöðunni í té niðurstöðurnar af þeim rannsóknum, sem nú fara fram og væntanlega liggja fyrir, áður en þing kemur saman, þannig að einnig menn úr stjórnarandstöðunni geti kynnt sér þær yfirlitsskýrslur um ástandið og kannske þær ábendingar. sem þar eru fram bornar. Í þriðja lagi vildi ég svo taka undir þau ummæli hv. 2. þm. Reykv., að ég teldi mjög miður fara á því, ef ríkisstj. gripi til þess ráðs að gefa út brbl. á þessu tímabili. Ég skal að vísu játa, að hugsanlegt er, að slíkt ástand geti skapazt, að ástæða þætti til þess, en ég vil vænta þess, að hæstv. ríkisstj. noti þá heldur þá heimild, sem hún hefur til að kalla þingið saman, en að leysa málið með brbl. Þetta þótti mér rétt að benda hæstv. forsrh. á, um leið og ég skýrði frá afstöðu minni til till., sem liggur hér fyrir.

forseti (JörB) : Þetta verður síðasti fundur Alþingis að þessu sinni. Ég vil þakka hv. þm. fyrir ágætt samstarf á þessu þingi. Ég vil óska þeim gleðilegra jóla og gleðilegs og farsæls komandi árs. Utanbæjarþingmönnum óska ég góðrar ferðar heim og góðrar heimkomu. Ég vona, að við megum allir heilir hittast eftir áramótin eða næst er Alþ. kemur saman. Starfsfólki þingsins óska ég gleðilegra jóla og gleðilegs nýárs og þakka því unnin störf.



Ég vil leyfa mér, og ég veit, að ég mæli þar fyrir munn allra hv. þm., að þakka hæstv. forseta fyrir góðar óskir í okkar garð. Ég vil jafnframt þakka honum fyrir ágætt samstarf, það sem af er þessu þingi, óska honum gleðilegra jóla og góðs nýárs, óska honum góðrar heimferðar og heimkomu og vænta þess, að við megum sjá hann aftur heilan á húfi hér, þegar við hittumst aftur eftir áramótin. Ég vil biðja hv. þm. um að taka undir árnaðaróskir mínar til hæstv. forseta með því að rísa úr sætum. - 
            

Forseti (JörB): Ég vil þakka hv. 2. þm. Reykv. fyrir góðar óskir og hlý orð í minn garð og einnig hv. þm. fyrir að hafa tekið undir þær. Ég endurtek svo árnaðaróskir mínar til hv. þingmanna.



Herra forseti. Forseti Íslands hefur í dag gefið út svo hljóðandi forsetabréf : „Forseti Íslands gerir kunnugt: Að ég að tilskildu samþykki Alþingis veiti farsætisráðherra umboð til þess að fresta um sinn fundum Alþingis, 75. löggjafarþings, frá 17. des. 1955, enda verði þingið kvatt til framhaldsfunda eigi síðar en 5. jan. 1956. Gert í Reykjavík, 17. des. 1955. Ásgeir Ásgeirsson. Ólafur Thors. Forsetabréf um frestun á fundum Alþingis.“ Samkvæmt þessu umboði lýsi ég hér með yfir því, að fundum þessa Alþingis, 75. löggjafarþings, er frestað frá deginum í dag að telja, og verður það kvatt til funda að nýju eigi síðar en 5. jan. 1956. Leyfi ég mér að árna hv. alþm. og starfsmönnum gleðilegra jóla og farsæls nýárs.

Forseti (JörB): Ég vil leyfa mér fyrir hönd Alþingis að þakka hæstv. forsrh. fyrir hans góðu óskir í garð okkar þm. Segi ég svo fundi slitið.